ΙΟΝΙΟ ΠΑΝΕΠΙΣΤΗΜΙΟ
ΤΜΗΜΑ ΑΡΧΕΙΟΝΟΜΙΑΣ- ΒΙΒΛΙΟΘΗΚΟΝΟΜΙΑΣ
ΠΡΟΓΡΑΜΜΑ ΜΕΤΑΠΤΥΧΙΑΚΩΝ ΣΠΟΥΔΩΝ ΑΘΗΝΑΣ

ΜΑΘΗΜΑ:
 **ΗΛΕΚΤΡΟΝΙΚΗ ΔΗΜΟΣΙΕΥΣΗ**

ΕΡΓΑΣΙΑ*:***«WEB 2.0 ΚΑΙ ΧΡΗΣΤΕΣ: ΤΟ ΠΑΡΑΔΕΙΓΜΑ ΤΟΥ ΚΑΤΑΛΟΓΟΥ ΜΕ ΣΧΕΔΙΑ ΚΑΡΤΟΥΝ»**

****

Βασισμένο στο άρθρο:

«ADDING USER- EDITING TO A CATALOGUE OF CARTOON DRAWINGS**»**

 Του

John Bovey

ΕΠΙΜΕΛΕΙΑ ΕΡΓΑΣΙΑΣ:
**ΧΡΙΣΤΙΝΑ ΜΠΛΑΝΑ**

ΔΙΔΑΣΚΩΝ:
ΣΑΡΑΝΤΟΣ ΚΑΠΙΔΑΚΗΣ

ΕΞΑΜΗΝΟ:
ΕΑΡΙΝΟ 2007-08

**ΠΕΡΙΕΧΟΜΕΝΑ**

Περίληψη……………………………………………………….3

Εισαγωγή……………………………………………………….3

Λόγοι Επιλογής του Καταλόγου Καρτούν……………………..5

Τι είναι ακριβώς το Web 2.0;………………………………..…6

Το Παράδειγμα του Καταλόγου με Σχέδια Καρτούν

 Εισαγωγικά…………………………………………..….11

 Παρουσίαση του Καταλόγου……………………………11

 Χρήστες και Κατάλογος……………………………...…14

 Τεχνικά Χαρακτηριστικά……………………………..…18

 Παρούσα Κατάσταση και Μελλοντικές Τάσεις……..….19

Συμπεράσματα……………………………………….…..……21

Βιβλιογραφία…………………………………………….…....24

**ΠΕΡΙΛΗΨΗ**

Η εργασία αυτή βασίζεται στο άρθρο του John Bovey «Αdding user- editing to a catalogue of cartoon drawings**»** που αναφέρεται στο project που αναπτύχθηκε από το πανεπιστήμιο του Kent και το οποίο επιτρέπει στους χρήστες να συνεισφέρουν δημιουργώντας τις δικές τους εγγραφές στην ήδη υπάρχουσα online βάση δεδομένων που περιλαμβάνει περίπου 120.000 καρτούν από βρετανικές εφημερίδες. Πιο αναλυτικά, θα παρουσιαστεί ο κατάλογος, θα δοθούν κάποια βασικά χαρακτηριστικά του, θα μελετηθεί η συνεισφορά των χρηστών σε αυτόν καθώς και η εφαρμογή web2 τεχνολογιών και ο συσχετισμός τους με τον κατάλογο και τέλος θα συζητηθεί το μέλλον του καταλόγου. Πριν όμως από την παρουσίαση του παραδείγματος του καταλόγου των κόμικς, θα δοθούν κάποια βασικά στοιχεία για το web2 τα οποία συσχετίζονται με το παράδειγμα και τα οποία πρέπει να λάβουμε σοβαρά υπόψη πριν συνεχίσουμε. Τέλος, θα δοθούν κάποια συμπεράσματα και προβληματισμοί.

**ΕΙΣΑΓΩΓΗ**

Το Αρχείο των Βρετανικών Καρτούν (British Cartoon Archive), πρωτύτερα γνωστό ως «Centre for the Study of Cartoons and Caricature» ιδρύθηκε το 1973 ως ένα ερευνητικό κέντρο και βιβλιοθήκη εικόνων, βασισμένη σε ένα μοναδικό αρχείο με πάνω από 85.000 κομμάτια καρτούν το οποίο υποστηρίχτηκε από μια πληροφοριακή βιβλιοθήκη που περιλαμβάνει αποσπάσματα εφημερίδων, βιβλία, καταλόγους και AV υλικό.

Το Αρχείο βρίσκεται στην Templeman Library του Πανεπιστημίου του [Kent στο Canterbury](http://www.ukc.ac.uk/) και περιλαμβάνει πάνω από 100.000 σχέδια, κοινωνικοπολιτικά και pocket καρτούν. Η συλλογή χρονολογείται από το 1904 και περιλαμβάνει μεταξύ άλλων έργα των W.K.Hasleden, Will Dyson, Sidney 'George' Strube, [David Low](http://library.kent.ac.uk/cartoons/about/artistsdetailslow.php),Vicky, Emmwood, Michael Cummings, Ralph Steadman, [Mel Calman](http://library.kent.ac.uk/cartoons/about/artistsdetails.php), Nicholas Garland, Chris Riddell, Carl Giles. Το σύνολο της συλλογής συγκεντρώθηκε από μεγάλες δωρεές που πραγματοποιήθηκαν από ιδιώτες, σχεδιαστές καρτούν και οργανισμούς. Το Αρχείο δέχεται μόνο ολοκληρωμένες συλλογές ενός καλλιτέχνης αλλά και αντιπροσωπευτικά δείγματα καρτούν που συνήθως παρέχονται από τους ίδιους τους καλλιτέχνες. Αξίζει να σημειωθεί ότι δεν πραγματοποιήθηκε ποτέ καμία αγορά όσον αφορά τη συλλογή αυτή των καρτούν. Ακόμα, το Αρχείο δανείζει έργα καρτούν σε γκαλερί και μουσεία και συγκεντρώνει εκθέσεις που συνοδεύονται και από καταλόγους. Γενικά, η συλλογή μεγαλώνει με ιδιαίτερα αυξανόμενους ρυθμούς. Επίσης, μαζί με τα πρωτότυπα σχέδια, το Αρχείο αποτελείται και από μια βιβλιοθήκη με πάνω από 5.000 βιβλία, περιοδικά, καρτούν και καρικατούρες (University of Kent, 2008).

Βασικοί στόχοι του Αρχείου είναι η διατήρηση και καταλογογράφηση των καρτούν, η προτροπή για έρευνα σε όλες τις εκφάνσεις και περιόδους της ιστορίας των καρτούν και η προώθηση εκθέσεων πρωτότυπων καρτούν.

Όσον αφορά την online βάση δεδομένων του Αρχείου, αυτή είναι ελεύθερη για χρήση από όλους. Δημιουργήθηκε και διατηρείται από το πανεπιστήμιο του Kent ως ένα ερευνητικό εργαλείο για ακαδημαϊκούς και όσους ενδιαφέρονται για την ιστορία των πολιτικών και κοινωνικών καρτούν της Μεγάλης Βρετανίας. Επίσης, σχεδιάστηκε και δημιουργήθηκε από τον John Bovey του University's Computing Laboratory ενώ οι εγγραφές του καταλόγου επιβλέπονται από τον Jane Newton του επικεφαλή του British Cartoon Archive. Ακόμα, η χρηματοδότηση για τη βάση προέρχεται από το πανεπιστήμιο του Kent, το Higher Education Funding Councils, το the Arts and Humanities Research Council, το the Leverhulme Trust και το the Pilgrim Trust.

Η βάση αυτή αποτελεί κατά κύριο λόγο έναν οδηγό για τα αποσπάσματα καρτούν και τα πρωτότυπα έργα του Αρχείου και περιλαμβάνει πάνω από 120.000 καρτούν που βρίσκονται στον κατάλογο, κυρίως των τελευταίων 100 χρόνων. Η βάση αυτή αποτελεί τη μεγαλύτερη βάση δεδομένων με καρτούν στον κόσμο και περιλαμβάνει ένα μόνο μέρος του συνόλου του Αρχείου. Ακόμα, η πλειονότητα των καρτούν αυτών προέρχονται από τις συλλογές του Βρετανικού Αρχείου Καρτούν αλλά υπάρχει και επιπλέον υλικό το οποίο προστέθηκε από τις συλλογές της Εθνικής Βιβλιοθήκης της Ουαλίας, της βιβλιοθήκης ειδικών συλλογών του London School of Economics και από την Tabley Collection της βιβλιοθήκης του John Rylands του Πανεπιστημίου του Μάντσεστερ (University of Kent, 2008).

Πιο αναλυτικά στοιχεία για την βάση, τον τρόπο λειτουργίας της, τα τεχνικά χαρακτηριστικά της, τον κατάλογο με τα καρτούν καθώς και τον τρόπο με τον οποίο συνεισφέρουν οι χρήστες στον κατάλογο περιγράφεται πιο κάτω. Ιδιαίτερη έμφαση δίνεται στη δυνατότητα που έχουν οι χρήστες να επεξεργάζονται τις εγγραφές του καταλόγου, πραγματοποιώντας τις αλλαγές ή προσθήκες που επιθυμούν (User- Editing). Η δυνατότητα αυτή περιγράφεται, αναλύεται και αξιολογείται κάτι που συμβαίνει και για τη διαδικασία ελέγχου των αλλαγών που έχουν πραγματοποιηθεί. Τέλος, παρουσιάζεται η τωρινή κατάσταση του καταλόγου καθώς και οι μελλοντικές επεκτάσεις του.

**ΛΟΓΟΙ ΕΠΙΛΟΓΗΣ ΤΟΥ ΚΑΤΑΛΟΓΟΥ ΚΑΡΤΟΥΝ**

Στον ψηφιακό κόσμο τον οποίο διανύουμε οι αλλαγές και οι εξελίξεις πολλές φορές μας ξεπερνούν και φαίνεται πως η εικόνα που επικρατεί είναι ένα μόνιμο κυνηγητό με απώτερο σκοπό να προλάβουμε τις εξελίξεις αυτές. Άραγε θα προλάβουμε ποτέ;

Μέσα σε αυτό το πλαίσιο των νέων τεχνολογιών που εμφανίζονται άξαφνα και πολλές φορές εξαφανίζονται το ίδιο γρήγορα, αξίζει να μελετήσουμε το λεγόμενο νέο ρεύμα στη χρήση των τεχνολογιών του Παγκόσμιου Ιστού και αυτό δεν είναι άλλο από το web 2.0. Στόχος του web 2.0 είναι η βελτίωση της δημιουργικότητας, της ανταλλαγής πληροφοριών και της συνεισφοράς των χρηστών. Η τελευταία αυτή δυνατότητα, το να παρεμβαίνουν δηλαδή οι χρήστες και να συνεισφέρουν στην ανταλλαγή ιδεών και στην παραγωγή νέας γνώσης, αποτελεί ένα από τα σημαντικότερα πλεονεκτήματα και χαρακτηριστικά του Web 2.0. Οι έννοιες αυτές, στο σύνολο τους, οδήγησαν στην ανάπτυξη και εξέλιξη του web με υπηρεσίες όπως τα κοινωνικά δίκτυα (Myspace, Facebook), τα wikis και τα blogs.

Κάπου εδώ ερχόμαστε να εισάγουμε το θέμα μας το οποίο είναι ο κατάλογος καρτούν. Ο κατάλογος αυτός αποτελεί με τη σειρά του ένα παράδειγμα εφαρμογής του web 2.0. και αξίζει να τον μελετήσουμε γιατί καταρχάς υπήρχε πριν το web 2.0. και έτσι μπορούμε να δούμε πως ενσωμάτωσε την τεχνολογία αυτή στη βάση δεδομένων που προϋπήρχε. Αντίθετα, τα blogs, το Facebook και άλλα αποτελούν νέες υπηρεσίες που γεννήθηκαν μέσα από το web 2.0., είναι δηλαδή, αν μπορούμε να το διατυπώσουμε έτσι, παιδιά του web 2.0. Ακόμα, ο κατάλογος ξεκίνησε να δίνει τη δυνατότητα στους χρήστες να επεμβαίνουν στις εγγραφές του καταλόγου από το 1996, όταν ακόμα το web 2.0. δεν είχε διαμορφωθεί πλήρως. Παρόλα αυτά η φιλοσοφία του web 2.0. προϋπήρχε, όπως φαίνεται και από το παράδειγμα που έχουμε επιλέξει να παρουσιάσουμε.

Για τους λόγους αυτούς αλλά και για το ενδιαφέρον που παρουσιάζει το σύνολο του project, η ιδιαίτερη φύση του περιεχομένου του καταλόγου και γενικότερα η γρήγορη εξέλιξη του όλου εγχειρήματος, που από μια απλή βάση δεδομένων μετεξελίχτηκε σε μια υπηρεσία web 2.0, αξίζει να παρουσιάσουμε και να μελετήσουμε το παράδειγμα του καταλόγου καρτούν σε συνάρτηση με το web 2.0.

**ΤΙ ΕΙΝΑΙ ΑΚΡΙΒΩΣ ΤΟ WEB 2.0;**

Το Web 2.0 είναι ένας όρος που περιγράφει το νέο ρεύμα στη χρήση των τεχνολογιών του Παγκόσμιου Ιστού που στοχεύει στη βελτίωση της δημιουργικότητας, της ανταλλαγής πληροφοριών και της συνεισφοράς των χρηστών. Η τελευταία αυτή δυνατότητα, το να παρεμβαίνουν δηλαδή οι χρήστες και να συνεισφέρουν στην ανταλλαγή ιδεών και στην παραγωγή νέας γνώσης, αποτελεί ένα από τα σημαντικότερα πλεονεκτήματα και χαρακτηριστικά του Web 2.0. Οι έννοιες αυτές, στο σύνολο τους, οδήγησαν στην ανάπτυξη και εξέλιξη του web με υπηρεσίες όπως τα κοινωνικά δίκτυα (Myspace, Facebook), τα wikis και τα blogs (Leuf and Cunningham, 2001).

Ο όρος Web 2.0 άρχισε να χρησιμοποιείται και να γίνεται ευρέως γνωστός από τον Tim O'Reilly μετά από ένα συνέδριο που πραγματοποιήθηκε το 2004. Πιο αναλυτικά και ξεκινώντας λίγο νωρίτερα, αξίζει να αναφερθεί ότι η εξάπλωση του dot-com στα τέλη του 2001 σηματοδότησε ένα σημείο αλλαγής στο web. Ακόμα, πολλοί ήταν αυτοί που κατέληξαν στο ότι το web «υπερχείλισε» και έφτασε πλέον η ώρα για μια νέα τεχνολογία να αναλάβει τα ινία και να βρεθεί, και αυτή με τη σειρά της, στο κέντρο των εξελίξεων. Η έννοια λοιπόν του Web 2.0 ξεκίνησε αφότου ο O'Reilly ανέδειξε την σημαντικότητα του παγκοσμίου ιστού βασιζόμενος στις δυνατότητες που προσέφερε καθώς και στις σελίδες που εμφανίζονταν από το πουθενά με μεγάλη συχνότητα. Εκτός από αυτό, οι εταιρίες που είχαν ξεφύγει από την κατάρρευση είχαν κάτι κοινό. Το κοινό αυτό στοιχείο θα μπορούσε να δικαιολογηθεί στο ότι η κατάρρευση του dot-com ήταν μια σημαντική στροφή για τον παγκόσμιο ιστό η οποία έφερε το Web 2.0 στο προσκήνιο. Έτσι λοιπόν γεννήθηκε το Web 2.0 Conference (O’Reilly, [2005](http://en.wikipedia.org/wiki/2005)).

Αν και ο όρος Web 2.0 μας παραπέμπει σε μια νέα έκδοση του Παγκόσμιου Ιστού, στην πραγματικότητα δεν αναφέρεται σε μια αναβάθμιση της χρησιμοποιούμενης τεχνολογίας αλλά σε μια αλλαγή στον τρόπο χρήσης του web από τους προγραμματιστές και τους χρήστες. Σύμφωνα με τον [Tim O'Reilly](http://en.wikipedia.org/wiki/Tim_O%27Reilly): *«Web 2.0 is the* [*business*](http://en.wikipedia.org/wiki/Business)[*revolution*](http://en.wikipedia.org/wiki/Revolution) *in the* [*computer industry*](http://en.wikipedia.org/wiki/Computer_industry) *caused by the move to the* [*Internet*](http://en.wikipedia.org/wiki/Internet) *as* [*platform*](http://en.wikipedia.org/wiki/Platform_%28computing%29)*, and an attempt to understand the rules for success on that new platform»* O’Reilly, [2005](http://en.wikipedia.org/wiki/2005)).

Για να γίνει περισσότερο ξεκάθαρο το τι είναι το Web 2.0 και πως εφαρμόζεται στην πράξη, θα δοθούν κάποια βασικά χαρακτηριστικά του καθώς και παραδείγματα. Καταρχάς, οι Web 2.0 ιστότοποι επιτρέπουν στους χρήστες να κάνουν κάτι παραπάνω από ανάκτηση πληροφοριών. Συγκεκριμένα, επιτρέπουν στους χρήστες να τρέχουν λογισμικά- εφαρμογές εξ’ ολοκλήρου μέσω ενός browser. Επίσης, οι χρήστες μπορούν να χρησιμοποιήσουν τα δεδομένα ενός ιστοτόπου σαν να ήταν δικά τους και να τους ανήκουν καθώς και να ασκήσουν έλεγχο σε αυτά τα δεδομένα. Πολλές φορές, οι ίδιοι οι ιστότοποι ενθαρρύνουν τους χρήστες να παρέμβουν στα δεδομένα και να πραγματοποιήσουν τις αλλαγές που επιθυμούν, όπως συμβαίνει και με τον κατάλογο καρτούν που εξετάζεται. Τα χαρακτηριστικά αυτά έρχονται σε αντίθεση με τα παραδοσιακά websites που μπορούσαν να τροποποιηθούν μόνο από τον δημιουργό ενώ καθολική πρόσβαση παρέχονταν μόνο σε συγκεκριμένους χρήστες. Ακόμα, οι Web 2.0 ιστότοποι παρέχουν ένα πολύ πλούσιο και φιλικό στο χρήστη interface. Σύμφωνα με τον Best, τα βασικά χαρακτηριστικά του Web 2.0 είναι η πλούσια εμπειρία του χρήστη, η συνεισφορά του χρήστη, το δυναμικό περιεχόμενο, τα μεταδεδομένα και τα web πρότυπα. Σε αυτά πρέπει να προστεθούν και η ανοιχτή πρόσβαση, η συλλογική διανόηση και η ελευθερία αναφορικά με την ελεύθερη συμμετοχή του χρήστη (Best, 2006).

Εικόνα 1: Web 2.0 web site που επιτρέπει στους χρήστες να ανεβάζουν και να
μοιράζονται φωτογραφίες

Ο παρακάτω πίνακας μας δείχνει σχηματικά τις αλλαγές που πραγματοποιήθηκαν από τη μετάβαση από το web 1.0 στο web 2.0.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|

|  |  |  |
| --- | --- | --- |
| **Web 1.0** |  | **Web 2.0** |
| DoubleClick | --> | Google AdSense |
| Ofoto | --> | Flickr |
| Akamai | --> | BitTorrent |
| mp3.com | --> | Napster |
| Britannica Online | --> | Wikipedia |
| personal websites | --> | blogging |
| evite | --> | upcoming.org and EVDB |
| domain name speculation | --> | search engine optimization |
| page views | --> | cost per click |
| screen scraping | --> | web services |
| publishing | --> | participation |
| content management systems | --> | wikis |
| directories (taxonomy) | --> | tagging ("folksonomy") |
| stickiness | --> | syndication |

 |

Στο σημείο αυτό, θα παρουσιαστεί συνοπτικά άλλο ένα παράδειγμα του web 2.0, η Wikipedia, η οποία αποτελεί κλασσικό παράδειγμα ενσωμάτωσης των βασικών χαρακτηριστικών του web 2.0. Σκοπός αυτής της παρουσίασης είναι η καλύτερη κατανόηση του web 2.0. Ακόμα αυτό το παράδειγμα μπορεί να αποτελέσει και μια σύντομη εισαγωγή για το παράδειγμα που εξετάζεται, δηλαδή ο κατάλογος με καρτούν.

Η διαδικτυακή εγκυκλοπαίδεια **Wikipedia** (http: //www.wikipedia.org) έκανε την εισαγωγή της στον ψηφιακό κόσμο για πρώτη φορά τον Ιανουάριο του 2001 ως ένα απλό συμπλήρωμα σε μια ήδη υπάρχουσα εγκυκλοπαίδεια. Το 2008 έχει διανύσει πολύ δρόμο και κυριαρχεί πλέον στον Παγκόσμιο Ιστό. Αποτελεί μια από τις πιο δημοφιλείς τοποθεσίες, αποτελεί σημείο αναφοράς χιλιάδων ερευνητών και κατέχει περίοπτη θέση στις προτιμήσεις εκατομμυρίων φιλομαθών ανά τον κόσμο.

Η Wikipedia ως «wiki», κοινώς ιστότοπος που επιτρέπει στον οποιονδήποτε να επεξεργάζεται τις σελίδες του, αποτελεί κλασικό παράδειγμα του Web 2.0 και επιτομή της συνεργατικότητας στο διαδίκτυο, αναγνωρίζοντας συντακτικές αρμοδιότητες στους επισκέπτες της. Αυτοί με τη σειρά τους δεν διστάζουν να επωμιστούν το δύσκολο αυτό έργο, να μεταφέρουν τις γνώσεις τους στην οθόνη, και έχουν καταφέρει να κάνουν τη δουλειά τους να μνημονεύεται από καθηγητές του πανεπιστημίου Harvard και να συγκρίνεται ακόμη και με αυτή των επιστημόνων της Britannica. Πιο αναλυτικά, ο καθένας μπορεί να εισάγει νέες καταχωρίσεις και να βελτιώνει ή να διορθώνει άρθρα που ήδη υπάρχουν, βασιζόμενος σε πηγές και δημοσιεύματα. Κάθε συνεισφορά καταγράφεται στο ιστορικό των σελίδων, ενώ υλικό το οποίο δεν ανταποκρίνεται στο προβλεπόμενο περιεχόμενο της εγκυκλοπαίδειας ή στερείται εγκυρότητας, διαγράφεται (Σκαρίφας, 2007).

Ο οργανισμός, που οικονομικά βασίζεται σε δωρεές, κατόρθωσε χαρακτηριστικά μεταξύ 16/12/2006 και 15/1/2007 να συγκεντρώσει στα ταμεία του ένα εκατομμύριο δολάρια. Πολλοί είναι οι δύσπιστοι που κατά καιρούς έχουν κατηγορήσει τη Wikipedia για μεροληψία και έλλειψη επιστημονικότητας στην αντιμετώπιση κάποιων θεμάτων. Ακαδημαϊκές έρευνες ωστόσο τη δικαιώνουν και τη χαρακτηρίζουν ακριβή και ενημερωμένη όσο κάθε άλλη εγκυκλοπαίδεια.

Η ιδέα για τη δημιουργία μιας δωρεάν διαδικτυακής εγκυκλοπαίδειας πάει πίσω στο 1993 και την επονομαζόμενη Interpedia η οποία όμως δεν πραγματώθηκε ποτέ. Η διαδικτυακή κοινότητα θα έπρεπε να περιμένει μέχρι το 2000 για να δει την ηλεκτρονική εγκυκλοπαίδεια Nupedia να κάνει την εμφάνισή της στον ιστό. Τη Nupedia ήρθε να συμπληρώσει και εν τέλει να αντικαταστήσει η Wikipedia μερικά χρόνια μετά (Σκαρίφας, 2007).

Με την σύντομη αυτή παρουσίαση της Wikipedia διαπιστώνουμε καταρχάς τη μεγάλη συνεισφορά της αλλά και τα κοινά σημεία που υπάρχουν μα τον κατάλογο καρτούν . Μέχρι στιγμής όμως έχουν αναφερθεί μόνο πλεονεκτήματα αναφορικά με το web 2.0. Για να είμαστε πιο αντικειμενικοί θεωρείται σκόπιμο να παρουσιάσουμε και την άλλη πλευρά του νομίσματος.

Σύμφωνα με τον Γεώργιο Δερτίλη, καθηγητή Ιστορίας του Πανεπιστημίου Αθηνών, τα κοινωνικά δίκτυα μπορούν να καταστρέψουν καριέρες. Τα κοινωνικά δίκτυα, όπως π.χ. το Myspace και το Facebook, μπορούν να επηρεάσουν αρνητικά τη σταδιοδρομία μας. Για την ακρίβεια, στο εξωτερικό ήδη υπάρχει το λογοπαίγνιο social notworking, αντί του networking (Δερτίλης, 2007).

Μεγάλο ποσοστό των Βρετανών υψηλόβαθμων στελεχών διατηρεί profile στο Facebook, το MySpace και άλλα κοινωνικά δίκτυα και το εκμεταλλεύεται για να “συλλέξει” πληροφορίες για τους υποψήφιους εργαζόμενους. Επίσης μεγάλο ποσοστό των εργοδοτών χρησιμοποιεί τα social networks για να ελέγξει πώς οι υποψήφιοι εργαζόμενοι παρουσιάζουν τον εαυτό τους σε αυτά. Οι πληροφορίες που συλλέγουν, επηρεάζουν σημαντικά την απόφαση πρόσληψης, ενώ άλλαζουν γνώμη και δεν προσλαμβάνουν κάποιον υποψήφιο εξαιτίας του online profile του (Δερτίλης, 2007).

Καταλήγει λοιπόν σε μια παρότρυνση ή και συμβουλή. Αναφέρει χαρακτηριστικά ότι σε καμία περίπτωση δεν πρέπει να ανεβάσει κανείς στο Facebook προκλητικές φωτογραφίες και φωτογραφίες από μεθύσια και άλλα στιγμιότυπα της προσωπικής του ζωής. Επιπρόσθετα, σε καμία περίπτωση δεν πρέπει να χρησιμοποιεί κανείς τα κοινωνικά δίκτυα για να κάνει παράπονα για το αφεντικό του, τη δουλειά του, τους συναδέλφους του ή τις εταιρείες που εργαζόταν παλιότερα.

**ΤΟ ΠΑΡΑΔΕΙΓΜΑ ΤΟΥ ΚΑΤΑΛΟΓΟΥ ΜΕ ΣΧΕΔΙΑ ΚΑΡΤΟΥΝ**

ΕΙΣΑΓΩΓΙΚΑ

Το πανεπιστήμιο του Kent, ξεκινώντας από μια μελέτη για καρτούν και καρικατούρες, εγκαθίδρυσε το 1973 το Κέντρο Καρτούν (Cartoon Centre) όταν το πανεπιστήμιο ανέλαβε μια συλλογή από καρτούν βρετανικών εφημερίδων του 20ου αιώνα. Η συλλογή αυτή περιελάμβανε μεγάλα κομμάτια έργων σημαντικών καλλιτεχνών, μεταξύ άλλων των David Low, Sidney George Strube και Victor Weisz. Επίσης, η συλλογή αυτή θεωρήθηκε ως μια άκρως χρήσιμη πηγή ιστορικής έρευνας και έτσι ιδρύθηκε το Κέντρο Καρτούν το οποίο ξεκίνησε αμέσως τις εργασίες για τη δημιουργία ενός καταλόγου Καρτούν. Ο αρχικός κατάλογος βασίστηκε σε κάρτες και φωτογραφίες αλλά αντικαταστήθηκε τελικά από έναν online κατάλογο με ψηφιοποιημένες εικόνες. Από το 1998, ο κατάλογος ήταν διαθέσιμος ελεύθερα από ένα web site ενώ η ύπαρξη ψηφιοποιημένων εικόνων μετατρέπει τον κατάλογο σε μια αυτοδύναμη ερευνητική πηγή (University of Kent, 2008).

Αντικείμενο της εργασίας είναι το project που αναπτύχθηκε από το πανεπιστήμιο του Kent και το οποίο επιτρέπει στους χρήστες να συνεισφέρουν δημιουργώντας τις δικές τους εγγραφές στην ήδη υπάρχουσα online βάση δεδομένων που περιλαμβάνει περίπου 120.000 καρτούν από βρετανικές εφημερίδες. Πιο αναλυτικά, θα παρουσιαστεί ο κατάλογος, θα δοθούν κάποια βασικά χαρακτηριστικά του, θα μελετηθεί η συνεισφορά των χρηστών σε αυτόν καθώς και η εφαρμογή web2 τεχνολογιών και ο συσχετισμός τους με τον κατάλογο και τέλος θα συζητηθεί το μέλλον του καταλόγου.

ΠΑΡΟΥΣΙΑΣΗ ΤΟΥ ΚΑΤΑΛΟΓΟΥ

Καταρχάς, αξίζει να επισημανθεί ότι οι βάσεις δεδομένων, όπως όλοι τις ξέρουμε, είναι συνήθως μιας κατευθύνσεως, με την έννοια ότι τα δεδομένα παρέχονταν και ανανεώνονταν κεντρικά και ο ρόλος των χρηστών περιορίζονταν απλά στο να «καταναλώνουν» τα δεδομένα αυτά. Κάτι τέτοιο έρχεται σε αντίθεση με τις διαμοιρασμένες πηγές (shared documents), όπως για παράδειγμα στη Wikipedia στην οποία οι πληροφορίες που ενυπάρχουν εκεί, εισάγονται και διατηρούνται από τους χρήστες. Ακόμη, πρέπει να σημειωθεί ότι στις πηγές μιας κατευθύνσεως, οι χρήστες θα μπορούσαν να συμβάλουν καθοριστικά με τις γνώσεις τους και να βελτιώσουν σημαντικά τις πηγές αυτές με τις πληροφορίες που θα μπορούσαν να προσθέσουν ή με τις διορθώσεις τους. Έτσι, αν κάποιος επιθυμεί να διαφυλάξει αυτές τις πληροφορίες των χρηστών, θα πρέπει να βρει έναν τρόπο για να ενθαρρύνει τους χρήστες στο να συνεισφέρουν τις γνώσεις τους ενώ ταυτόχρονα να προστατεύει τα ήδη υπάρχων δεδομένα από τυχόν καταστροφές. Ακριβώς σε αυτή τη λογική βασίζεται και η online βάση δεδομένων με τα σχέδια καρτούν με την οποία έχουμε καταπιαστεί και εξετάζουμε. Επίσης, βασικός σκοπός μιας online βάσης δεδομένων είναι η συγκέντρωση, η διατήρηση, η συνεχής ενημέρωση και τέλος η διάδοση της γνώσης προς τους χρήστες. Πάνω σε αυτές τις αρχές βασίζεται και ο κατάλογος καρτούν ο οποίος αποτελεί και ένα τρανταχτό παράδειγμα εφαρμογής τεχνολογιών web2 (O’Reilly, [2006](http://en.wikipedia.org/wiki/2006)).

Όπως προαναφέρθηκε, πρόκειται για έναν online κατάλογο, «ανοιχτό» προς τους χρήστες, τόσο όσον αφορά την εύκολη πρόσβαση και πλοήγηση στον ίδιο τον κατάλογο με το τεράστιο εύρος πληροφοριών που διαθέτει όσο και το γεγονός ότι οι χρήστες δεν είναι απλά δέκτες της πληροφορίας αλλά μπορούν και οι ίδιοι να συνεισφέρουν, προσθέτοντας, διευρύνοντας ή διορθώνοντας πληροφορίες σε μια εγγραφή. Η δυνατότητα αυτή συμβάλει καθοριστικά στη συνεχή αναβάθμιση και αξιοποίηση της πληροφορίας από ένα μεγάλο αριθμό ατόμων ανάλογου του συνόλου των χρηστών του καταλόγου. Στον συγκεκριμένο κατάλογο, προσθήκες που αλλάζουν λίγο ή ακόμα και εντελώς το περιεχόμενο μιας υπάρχουσας εγγραφής είναι ευπρόσδεκτες αφού πρώτα περάσουν από τον απαραίτητο έλεγχο εγκυρότητας. Ακόμα, ένας τέτοιου είδους κατάλογος αποτελεί δέλεαρ για τους χρήστες και μια άκρως ελκυστική πηγή πληροφοριών αφού εκτός από το ότι η πληροφορία ενημερώνεται συνεχώς, οι ίδιοι οι χρήστες νιώθουν πως συνεισφέρουν στον κατάλογο και κατ’ επέκταση στη διαδικασία συγκέντρωσης της γνώσης και τελικά στην πρόσβαση σε αυτή. Αισθάνονται λοιπόν πως εμπλέκονται και αυτοί ενεργά στην καλή και εύρυθμη λειτουργία του καταλόγου και έτσι οικειοποιούνται τον κατάλογο και τον αισθάνονται, σε μικρότερο ή μεγαλύτερο βαθμό, ως δικό τους δημιούργημα, ανάλογα με το πόσο έχει συνεισφέρει ο καθένας. Θα μπορούσαμε να πούμε πως κατά κάποιο τρόπο είναι σαν να αναβαθμίζουν τη δική τους συλλογή από καρτούν ή τη συλλογή του φίλου τους που ενδιαφέρεται για το ίδιο θέμα. Ακόμα, με την προσφορά αυτή των χρηστών, με τις προσθήκες και τις διορθώσεις τους, δημιουργείται μια πολύ φιλική ατμόσφαιρα και μια έμμεση ή ακόμα και άμεση επικοινωνία μεταξύ των χρηστών, αναφορικά με το θέμα που τους ενδιαφέρει (University of Kent, 2008).

Ο κατάλογος λειτουργεί σε ένα αρκετά φιλικό περιβάλλον προς τους χρήστες μα και αρκετά ελκυστικό αφού περιέχει ψηφιακές εικόνες των καρτούν, κάτι που προδιαθέτει τους χρήστες θετικά. Πιο αναλυτικά, αν ο χρήστης ενδιαφερθεί για κάποιο καρτούν, μπορεί να βρει και μια γκάμα εγγραφών σχετικών με το θέμα. Μπορεί δηλαδή να βρεθεί αυτόματα μπροστά από ένα μεγάλο ή μικρό εύρος πληροφοριών, ανάλογα πάντα με τον αριθμό των χρηστών που έχουν εκδηλώσει ενδιαφέρον απέναντι σε ένα συγκεκριμένο καρτούν, αφού εκτός από τον αριθμό των σχετικών εγγραφών που παρουσιάζει κάθε καρτούν από μόνο του, η κάθε εγγραφή αποτελείται από υποπεδία τα οποία ασχολούνται με ξεχωριστό θέμα το καθένα. Για να γίνει περισσότερο κατανοητός ο τρόπος λειτουργίας του καταλόγου και των εγγραφών του θα επιμείνουμε λίγο σε αυτό το κομμάτι, δίνοντας κάποιες σχετικές λεπτομέρειες. Κάθε καρτούν περιλαμβάνει έναν κατάλογο εγγραφών και μια ή περισσότερες ψηφιακές εικόνες. Οι εγγραφές διαιρούνται σε πεδία τα οποία χωρίζονται σε δυο κατηγορίες. Πρώτον, υπάρχουν τα πεδία εκείνα που ανακτώνται αυτόματα, όπως η ημερομηνία, το έτος έκδοσης, το όνομα του καλλιτέχνη, η λεζάντα της εικόνας και οποιοδήποτε κείμενο μπορεί να αντληθεί από το σχέδιο καρτούν, όπως για παράδειγμα τα κείμενα που περικλείονται σε φούσκες- συννεφάκια. Δεύτερον, υπάρχουν πεδία που ανακτώνται χειροκίνητα, όπως οι επιπρόσθετοι θεματικοί όροι και τα ονόματα των προσώπων που απεικονίζονται στις εικόνες. Όπως μπορεί λοιπόν κανείς να αντιληφθεί, ο χρήστης έχει τη δυνατότητα να βρει πληροφορίες αναφορικά με το όνομα του δημιουργού του καρτούν, αλλά και πληροφορίες παντός είδους που αναφέρονται στο όνομα αυτό, όπως για παράδειγμα τον τόπο καταγωγής, την ημερομηνία γέννησης, μία σύντομη βιογραφία κ.α. Ανάλογα λοιπόν με τον αριθμό των χρηστών που θα ασχοληθεί με το καρτούν, μπορούμε να έχουμε ακόμα και ένα τεράστιο αριθμό εγγραφών και έναν εξίσου μεγάλο αριθμό υποπεδίων που οργανώνουν την πληροφορία και μεγαλώνουν το βαθμό προσβασιμότητας. Φτάνουμε δηλαδή σε σημείο να μπορούμε να ανακτήσουμε πληροφορίες που πιο πριν πιθανόν να μην γνωρίζαμε καν την ύπαρξη τους (Bovey, 2003).

Γιατί όμως ο κατάλογος αυτός ενδείκνυται για επεξεργασία από τους χρήστες; Ποια είναι εκείνα τα χαρακτηριστικά που τον καθιστούν κατάλληλο για κάτι τέτοιο; Οι λόγοι είναι πολλοί και ιδιαίτερα σημαντικοί. Καταρχάς, τα σχέδια καρτούν είναι διαθέσιμα και προσβάσιμα από όλους αφού τα περισσότερα από αυτά δημοσιεύτηκαν σε εφημερίδες και περιοδικά και σχολιάζουν γεγονότα που απασχόλησαν την κοινωνία την περίοδο που εμφανίστηκαν. Ο δημόσιος λοιπόν χαρακτήρας τους διευκολύνει την πρόσβαση σε αυτά αφού δεν αναφερόμαστε σε σπάνιες εικόνες με ελάχιστους αποδέκτες αλλά στην πλειοψηφία των ανθρώπων που διαβάζουν εφημερίδες και περιοδικά. Όπως μπορεί κανείς να αντιληφθεί, τα σχέδια αυτά απευθύνονται στον μέσο άνθρωπο και τα θέματα που διαπραγματεύονται αφορούν και πάλι τον καθημερινό άνθρωπο, τα προβλήματα που αυτός αντιμετωπίζει, την κοινωνία στην οποία ζει. Για το λόγο αυτό, ο καθένας μπορεί να συμμετέχει και να προσθέσει ή να διορθώσει κάποια εγγραφή με βάση τις εμπειρίες και τις γνώσεις του. Ακόμα, όπως διαφαίνεται και από τα προηγούμενα δεν είναι απαραίτητο κάποιος να είναι ειδικός ή να έχει επιστημονικές γνώσεις πάνω σε ένα θέμα για να συνεισφέρει. Το μόνο που χρειάζεται είναι η πληροφορία που αφορά το κόμικς και το θέμα του, όταν αυτό δημοσιεύτηκε και η οποία ήταν τότε ευρέως γνωστή και προσβάσιμη σε όλους. Επίσης, άλλο ένα χαρακτηριστικό που αποδεικνύει ότι ο κατάλογος ενδείκνυται για προσθήκες και διορθώσεις από τους χρήστες αλλά και ότι οι χρήστες δεν χρειάζεται να είναι επιστήμονες και ειδικοί, αποτελεί το γεγονός ότι πολλά καρτούν αναφέρονται σε θέματα με τα οποία ασχολούνται πολλές ομάδες ανθρώπων. Συγκεκριμένα, υπάρχουν πολλές ομάδες ανθρώπων που ενδιαφέρονται για θέματα που έχουν να κάνουν με την ιστορία, τον αθλητισμό κ.α. Επομένως, στα καρτούν που πραγματεύονται ιστορικά γεγονότα (πολέμους, εκλογές κ.α.) μπορούν να προστεθούν πληροφορίες από ιστορικούς, λάτρεις της ιστορίας, αυτόπτες μάρτυρες και γενικότερα από ειδικούς ή μη σχετικά με την περίοδο κατά την οποία διαδραματίστηκε ένα συγκεκριμένο γεγονός. Επίσης, στα καρτούν που σχετίζονται με τα σπορ, μπορούν να συνεισφέρουν παλιοί παίκτες, ενημερωμένοι οπαδοί και γενικά άνθρωποι που, είτε είναι ειδικοί είτε όχι, έχουν γνώσεις πάνω σε ένα συγκεκριμένο θέμα. Τέλος, πολλά από τα σχέδια καρτούν χρησιμοποιούνται από δασκάλους σε σχολεία, κάτι που μπορεί να συμβάλει πολύ στη βελτίωση των εγγραφών, ειδικά μέσα από μια τέτοια διαδικασία (Bovey, 2006).

ΧΡΗΣΤΕΣ ΚΑΙ ΚΑΤΑΛΟΓΟΣ

![C:\Users\user\Desktop\ERGASIACARTOON\cartooonn_files\cartoonsbig.ashx](data:None;base64...)Όπως έχει ήδη προαναφερθεί, βασικό χαρακτηριστικό του καταλόγου είναι η δυνατότητα που δίνεται στους χρήστες να συνεισφέρον στον κατάλογο, προσθέτοντας ή διορθώνοντας εγγραφές. Στο σημείο αυτό, θα αναλύσουμε διεξοδικότερα ποια ακριβώς διαδικασία ακολουθείται όταν κάποιος χρήστης επιθυμεί να συμμετέχει ενεργά διαθέτοντας τις γνώσεις του για τη βελτίωση και καλύτερη λειτουργία του καταλόγου.

Βασικό χαρακτηριστικό του project είναι ότι οι εγγραφές του χρήστη ελέγχονται από ένα μέλος του προσωπικού του Cartoon Centre. Ο έλεγχος όμως αυτός δεν είναι ή καλύτερα δεν πρέπει να είναι, σύμφωνα με τον John Bovey, ιδιαίτερα έντονος από τη μεριά του προσωπικού αλλά ούτε και ενοχλητικός από τη μεριά του χρήστη που επιθυμεί να συμβάλει στον κατάλογο. Πρέπει δηλαδή να είναι διακριτικός έτσι ώστε να μην ενοχλεί το χρήστη και να μην νιώθει αυτός ότι περιορίζεται ή λογοκρίνεται με οποιονδήποτε τρόπο. Εξάλλου αν ο έλεγχος ήταν πολύ έντονος, τα αποτελέσματα θα ήταν τα αντίθετα από τα προσδοκώμενα. Αντί δηλαδή να αυξάνεται ο αριθμός των χρηστών που συνεισφέρουν στον κατάλογο, θα μειώνονταν σημαντικά με αποτέλεσμα τελικά το σπουδαιότερο χαρακτηριστικό του καταλόγου να μην υφίστατο. Από τη μεριά τώρα του προσωπικού, το άτομο αυτό θα πρέπει να βρει τη χρυσή τομή στην εργασία που έχει αναλάβει. Δεν πρέπει δηλαδή ούτε να αφήνει λανθασμένες πληροφορίες να εισέρχονται στον κατάλογο και από αυτές να ενημερώνονται επίσης λανθασμένα και οι χρήστες του καταλόγου, αλλά ούτε και να είναι πολύ αυστηρός και λεπτολόγος με αποτέλεσμα να κουράσει τελικά όσους συνεισέφεραν στον κατάλογο. Θα πρέπει δηλαδή από τη μια μεριά να φροντίζει να μην λογοκρίνει και από την άλλη να αντιμετωπίζει τυχόν λάθη ή και κρούσματα παραπληροφόρησης (Bovey, 2006).

Ο κατάλογος, τώρα, έχει ένα συμβατικό search interface το οποίο επιτρέπει στο χρήστη να κάνει αναζητήσεις και έπειτα του επιστρέφει σελίδες με τα αποτελέσματα σε συνοπτική μορφή τα οποία μπορεί στη συνέχεια να τα επιλέξει και να προβάλει τις εγγραφές του καταλόγου σε full μορφή. Αν τώρα κάποιος χρήστης επιθυμεί να προσθέσει πληροφορίες σε μια εγγραφή ή να διορθώσει κάποια λάθη που έχει εντοπίσει, κλικάρει το link Edit this record το οποίο βρίσκεται στην κορυφή της δεξιάς γωνίας της εγγραφής. Τότε, η εγγραφή επανεμφανίζεται σε web form μαζί με τα metadata σε κουτιά επεξεργασίας. Το σύνολο των πεδίων που έχουν εμφανιστεί, μπορούν να επεξεργαστούν από τους χρήστες προσθέτοντας πληροφορίες ή διορθώνοντας τις ήδη υπάρχουσες και τελικά το τροποποιημένο έγγραφο σώζεται στον κατάλογο. Οι αλλαγές που έχουν γίνει σε μια εγγραφή αλλά δεν έχουν ακόμα ελεγχθεί, είναι ορατές στον χρήστη που τις έκανε, έτσι ώστε να μπορέσει, αν το θελήσει, να πραγματοποιήσει εκ νέου τυχόν αλλαγές και διορθώσεις. Οι υπόλοιποι όμως χρήστες δεν έχουν πρόσβαση σε αυτές τις τροποποιήσεις αφού δεν έχουν ακόμα ελεγχθεί. Πρέπει δηλαδή να περάσουν πρώτα από έλεγχο και αν το προσωπικό που πραγματοποιεί τον έλεγχο δεχτεί τις αλλαγές που έκανε ο συγκεκριμένος χρήστης, τότε μόνο μπορούν και οι υπόλοιποι χρήστες να δουν τις αλλαγές αυτές, ως τμήμα πλέον της εγγραφής και όχι ξεκομμένες (University of Kent, 2008).

Eικόνα 2: Εγγραφή του καταλόγου έτοιμη για επεξεργασία από τον χρήστη

Από τη μεριά τώρα του ελεγκτή, η κύρια web σελίδα που χρησιμοποιεί, περιλαμβάνει μια λίστα με τις εγγραφές σε συνοπτική μορφή τις οποίες πρέπει να ελέγξει και να αποφασίσει αν τελικά θα τις δεχτεί ή θα τις απορρίψει. Κάθε γραμμή της λίστας δείχνει ποιο καρτούν έχει τεθεί υπό επεξεργασία από τον χρήστη, ποια πεδία έχουν υποστεί αλλαγές ή προσθήκες, τον αριθμό των λέξεων που έχουν τροποποιηθεί και επίσης δίνεται ένα ιστορικό των αλλαγών που έχει πραγματοποιήσει ο συγκεκριμένος χρήστης στο παρελθόν. Το ιστορικό αυτό παρέχει πληροφορίες στον ελεγκτή σχετικά με τον αριθμό των εγγραφών που έχουν απορριφθεί ή δεχτεί από τον συγκεκριμένο χρήστη στο παρελθόν καθώς και ένα credibility score του χρήστη που βασίζεται στις «αποδόσεις» του. Ακόμα, η λίστα αυτή μπορεί να ταξινομηθεί με οποιοδήποτε από αυτά τα πεδία, απλά κάνοντας κλικ πάνω τους. Πρακτικά, αυτό σημαίνει ότι ο ελεγκτής μπορεί να επιλέξει να ασχοληθεί πρώτα με τις εγγραφές που έχουν υποστεί λίγες αλλαγές, τοποθετώντας τις αντίστοιχες εγγραφές στην κορυφή της λίστας. Με παρόμοιο τρόπο μπορεί να επιλέξει να ασχοληθεί πρώτα με τις εγγραφές που έχουν υψηλό credibility score φέρνοντας αυτές στην κορυφή της λίστας και να τελειώσει με αυτές πιο γρήγορα. Κάτι τέτοιο βέβαια δεν φαντάζει και πολύ αξιοκρατικό για τον πολύ απλό λόγο ότι αν κάποιος έχει υψηλό credibility score στο παρελθόν δεν σημαίνει ότι δεν μπορεί να κάνει λάθη στο μέλλον. Η τακτική αυτή λοιπόν μοιάζει μάλλον επιφανειακή και προάγει τις διακρίσεις μεταξύ των χρηστών παρά εποικοδομητική και χρήσιμη. Παρατηρούμε λοιπόν, στο σημείο αυτό, ότι ο έλεγχος πραγματοποιείται σε βάθος και ότι τελικά ο χρήστης «παρακολουθείται». Οι κινήσεις δηλαδή που έχει κάνει στο παρελθόν αποτελούν ένα δείκτη για την αξιοπιστία του, τον οποίο ο ελεγκτής λαμβάνει υπόψη του για να αποφασίσει τελικά αν θα δεχτεί ή αν θα απορρίψει τις αλλαγές και προσθήκες που έχει κάνει ο χρήστης. Το κριτήριο αυτό, είτε είναι σωστό είτε λάθος, μοιάζει αρκετά αυστηρό και δεν συνάδει με τα χαρακτηριστικά του ελέγχου που μας περιέγραψε ο John Bovey και τα οποία παραθέτονται πιο πάνω. Όπως δηλαδή έχουμε προαναφέρει ο έλεγχος δεν θα έπρεπε να είναι έντονος και δεσμευτικός γιατί αλλιώς οι χρήστες θα απομακρύνονταν από τον κατάλογο και την επεξεργασία του, ενώ στόχος του project είναι ακριβώς το αντίθετο, η προσέλκυση δηλαδή όλο και περισσότερων χρηστών στην διαδικασία αυτή επεξεργασίας των εγγραφών. Βέβαια, θα μπορούσε να πει κανείς ότι με αυτόν τον τρόπο διαφυλάσσεται ο κατάλογος και η αξιοπιστία των εγγραφών του, κάτι που επίσης αποτελεί στόχο του project, αφού αν το περιεχόμενο του καταλόγου δεν είναι ποιοτικό, τότε δεν θα μπορούσε να δίνεται καν η δυνατότητα της επεξεργασίας των εγγραφών από τους χρήστες. Ο έλεγχος λοιπόν αυτός μπορεί να αποτελεί για κάποιους βασική προϋπόθεση για την εύρυθμη λειτουργία του καταλόγου. Από την άλλη μεριά όμως, θα μπορούσε κάποιος να πει ότι υπάρχουν μια πληθώρα εφαρμογών και προγραμμάτων που λειτουργούν με παρόμοιο τρόπο, αφού οι πρακτικές του web2 εξαπλώνονται ραγδαία και έχουν αρχίσει να μονοπωλούν το ενδιαφέρον, χωρίς όμως να ασκούν τέτοιου είδους έλεγχο. Επίσης, το γεγονός ότι ο έλεγχος αυτός είναι τόσο έντονος και αυστηρός μπορεί να απωθήσει τους χρήστες από το να λάβουν ενεργά μέρος στη διαδικασία και τελικά να καταρριφθεί όλο το εγχείρημα. Είναι φυσικό λοιπόν οι χρήστες να νιώθουν ότι περιορίζονται και ακόμα ότι λογοκρίνονται ή και παρακολουθούνται για κάτι που σε τελική ανάλυση κάνουν εθελοντικά χωρίς κανένα όφελος. (University of Kent, 2008).

Στην εικόνα που ακολουθεί φαίνεται η σελίδα την οποία βλέπει και χειρίζεται ο ελεγκτής για να ελέγχει τις αλλαγές και προσθήκες που πραγματοποιούνται από τους χρήστες.

Εικόνα 3: Η επεξεργασμένη εγγραφή όπως την βλέπει ο ελεγκτής

 Όπως φαίνεται και από την εικόνα κάποιες λέξεις είναι τονισμένες με άλλο χρώμα για να τις ελέγξει το προσωπικό που έχει αναλάβει τον έλεγχο των εγγραφών. Συγκεκριμένα, οι λέξεις που είναι τονισμένες με κόκκινο χρώμα είναι αυτές που έχουν διαγραφεί από το χρήστη ενώ αυτές που έχουν τονιστεί με πράσινο χρώμα είναι αυτές που έχουν προστεθεί από τον χρήστη. Ακόμα, στην κορυφή της σελίδας διαφαίνονται τρεις επιλογές: Accept, Accept+Edit και Reject. Η πρώτη χρησιμοποιείται όταν ο ελεγκτής θέλει να δεχτεί εξ’ ολοκλήρου τις αλλαγές που έχει κάνει ο χρήστης, η δεύτερη όταν δέχεται τις αλλαγές αλλά με κάποιες μικρές αλλαγές από τον ίδιο και η τρίτη όταν θέλει να απορρίψει εντελώς τις αλλαγές. Στην Τρίτη περίπτωση, όταν δηλαδή ο ελεγκτής απορρίπτει της αλλαγές του χρήστη και επιλέγει το link “Rejected”, εμφανίζεται μια web φόρμα η οποία χρησιμοποιείται από τον ελεγκτή για να στείλει email στον χρήστη στο οποίο του εξηγεί τους λόγους που οι αλλαγές και προσθήκες του στις εγγραφές έχουν απορριφθεί. Στο σημείο αυτό πρέπει να αναγνωρίσουμε τη σπουδαιότητα μιας τέτοιας κίνησης, αφού ο χρήστης δεν χρειάζεται να ελέγχει συνεχώς αν τελικά δέχτηκαν ή όχι τις αλλαγές του αλλά ο ίδιος ο ελεγκτής τον ενημερώνει αν απορριφτεί εξηγώντας του κιόλας και τους λόγους. Έτσι ο χρήστης γνωρίζει τι ακριβώς έφταιξε, τι τυχόν λάθη έκανε και στο μέλλον θα είναι καλύτερα προετοιμασμένος, πιο προσεκτικός και δεν θα κάνει τα ίδια λάθη. Επίσης, οι πιθανότητες ο χρήστης αυτός να επεξεργαστεί ξανά εγγραφές αυξάνονται απ’ ότι αν δεν τον είχε ενημερώσει κανείς και το μάθαινε μόνος του. Τέλος, μια τέτοια κίνηση είναι σωστή και από άποψη διοίκησης και δημιουργεί ένα καλό προφίλ στον κατάλογο και στο project γενικότερα (Bovey, 2006).

ΤΕΧΝΙΚΑ ΧΑΡΑΚΤΗΡΙΣΤΙΚΑ

Το λογισμικό που χρησιμοποιήθηκε στον αρχικό κατάλογο του Cartoon Centre αναπτύχθηκε εσωτερικά για τον λόγο ότι δεν υπήρχαν διαθέσιμα τα κατάλληλα υλικά και προϊόντα το 1989. Το ίδιο συνέβη όταν για πρώτη φορά ο κατάλογος έγινε διαθέσιμος μέσω του web.

Όσον αφορά το λειτουργικό σύστημα πάνω στο οποίο τρέχει το πρόγραμμα, αυτό είναι το Linux PC χρησιμοποιώντας τον Apache Web server. Το λογισμικό ανάκτησης – προσθήκης που συναντάμε στον συγκεκριμένο κατάλογο είναι γραμμένο με γλώσσα προγραμματισμού Python, ενώ μόνο τα πολύ σημαντικά κομμάτια του είναι γραμμένα με γλώσσα C. Ακόμα, χρησιμοποιείται μια βάση δεδομένων MySQL για την αποθήκευση των θησαυρών. Επίσης, η ίδια βάση εξυπηρετεί στην αποθήκευση της λίστας ονομάτων, διαφόρων λεπτομερειών σχετικών με τους χρήστες που πραγματοποιούν τις καινούργιες προσθήκες και τέλος εξυπηρετεί στην αναζήτηση εγγραφών που έχουν υποστεί κάποια επεξεργασία (διόρθωση, προσθήκες) και οι οποίες όμως δεν έχουν ακόμα ελεγχθεί από τον moderator που είναι υπεύθυνος για τη συγκεκριμένη διαδικασία. Η ανάκτηση πληροφοριών και ειδικότερα η αναζήτηση είναι γρήγορη και αποτελεσματική. Η γρήγορη αυτή αναζήτηση είναι εφικτή χάρη στο λογισμικό ανάκτησης που χρησιμοποιεί inverted files και ένα B-tree ευρετήριο βασισμένο σε αναζητήσεις με τη χρήση τελεστών Boolean. Έτσι, ο χρήστης μπορεί να ανακτήσει πληροφορίες που τον ενδιαφέρουν με όση μεγαλύτερη ακρίβεια γίνεται στο λιγότερο εφικτό χρόνο. Αυτό βέβαια εξαρτάται πάντα και από την στρατηγική αναζήτησης που πραγματοποιεί ο χρήστης (Bovey, 2006).

Οι εγγραφές τώρα του καταλόγου είναι αποθηκευμένες σε ξεχωριστά αρχεία XML μορφής. Η κάθε εγγραφή μπορεί να έχει ένα ή περισσότερα στοιχεία επεξεργασίας και ένα ή περισσότερα ιστορικά στοιχεία. Κάθε στοιχείο επεξεργασίας αντιπροσωπεύει μια διαδικασία- δραστηριότητα επεξεργασίας από τον χρήστη και περιλαμβάνει αλλαγές που έχει πραγματοποιήσει ο χρήστης σε μια εγγραφή, είτε αυτές είναι διορθώσεις, είτε προσθήκες. Οι αλλαγές αυτές βρίσκονται σε κατάσταση αναμονής έως ότου ελεγχθούν και αποφασιστεί από τον ελεγκτή αν θα τις εγκρίνει και ενσωματωθούν τελικά στην εγγραφή, το σύνολο αυτών ή ένα μόνο μέρος τους, ή όχι. Ακόμα, κάθε στοιχείο επεξεργασίας περιλαμβάνει τον αναγνωριστικό αριθμό του συμβάλλοντα χρήστη (identification number), καθώς και την ημερομηνία και ώρα υποβολής των στοιχείων επεξεργασίας. Τα ιστορικά τώρα στοιχεία, που αναφέρθηκαν λίγο πιο πάνω, είναι παρόμοια με τα στοιχεία επεξεργασίας με τη διαφορά ότι αντιπροσωπεύουν στοιχεία επεξεργασίας που έχουν γίνει δεκτά, αφού εγκρίθηκαν από τον ελεγκτή, και έχουν πια καταχωρηθεί στην κύρια εγγραφή. Τα όσα προαναφέρθηκαν πιο πάνω σημαίνουν πολύ απλά ότι κάθε σε κάθε εγγραφή εμπεριέχεται ένα ιστορικό με τις αλλαγές που έχει πραγματοποιήσει ο χρήστης σε αυτήν, πότε έγινε αυτό και από ποιόν. Γίνεται λοιπόν φανερό το ποιος χρήστης συνεισφέρει πραγματικά και είναι αξιόπιστος και ποιος όχι. Στην περίπτωση που κάποιος χρήστης θεωρηθεί ότι δεν είναι αξιόπιστος, υπάρχει η δυνατότητα να σβηστούν όλες οι αλλαγές που έχει κάνει. Στην αντίθετη περίπτωση, αν δηλαδή κάποιος χρήστης θεωρηθεί αξιόπιστος, αυτό σημαίνει ότι υπάρχει μεγαλύτερη εμπιστοσύνη στο άτομο του και στις αλλαγές που αυτός πραγματοποιεί (University of Kent, 2008).

Στο σημείο αυτό, τίθεται και πάλι το ερώτημα που αναφέρθηκε και πιο πάνω: «Είναι άραγε θεμιτό το να υπάρχει γνώση του ποιος είναι ο πομπός της πληροφορίας και ποιος ο βαθμός αξιοπιστίας του; Η γνώση αυτή μας βοηθάει να αντιμετωπίσουμε τυχόν κρούσματα παραπληροφόρησης ή μήπως αποτελεί άσκηση λογοκρισίας;»

ΠΑΡΟΥΣΑ ΚΑΤΑΣΤΑΣΗ ΚΑΙ ΜΕΛΛΟΝΤΙΚΕΣ ΤΑΣΕΙΣ

Ο κατάλογος καρτούν του Πανεπιστημίου του Kent παρέχει τη δυνατότητα επεξεργασίας του από τους χρήστες, από το 1996. Νωρίτερα, χιλιάδες ακαδημαϊκοί και ερευνητές συμβούλευαν τη βάση δεδομένων με τις ειδικές και λεπτομερείς γνώσεις τους, όμως τις πληροφορίες της καταλογογράφησης και του περιεχομένου τις πρόσθετε το Βρετανικό Αρχείο Καρτούν, Όμως, μόλις το 2006 το Βρετανικό Αρχείο Καρτούν αναγνώρισε τη συμβολή τους και έδωσε τη δυνατότητα στους χρήστες να επεμβαίνουν στις εγγραφές και να τις επεξεργάζονται, πραγματοποιώντας τις αλλαγές ή προσθήκες που επιθυμούν. Πιο αναλυτικά, η δυνατότητα αυτή επιτρέπει σε οποιονδήποτε χρήστη το επιθυμεί, να εγγραφεί και να συμβάλλει άμεσα στον κατάλογο, αφού μπορεί να επεξεργαστεί τις εγγραφές του καταλόγου, πραγματοποιώντας τις αλλαγές και προσθήκες που θέλει. Οι εγγραφές αυτές διορθώνονται άμεσα από τον αρμόδιο και ενσωματώνονται στον κύριο κατάλογο αν οι αλλαγές γίνουν δεκτές (University of Kent, 2008).

Κάθε εγγραφή περιλαμβάνει ένα πλήρες ιστορικό των αλλαγών και προσθηκών του χρήστη, κάτι που σύμφωνα με τον John Bovey, συγγραφέα του άρθρου και σχεδιαστής και δημιουργός της βάσης, επιτρέπει την γρήγορη και εύκολη αποδοχή των αλλαγών και την θετική αναγνώριση του χρήστη, αφού ο τελευταίος έχει αποδειχτεί αξιόπιστος με βάση το ιστορικό των αλλαγών που έχει πραγματοποιήσει.

Όσον αφορά τον κατάλογο και τις μελλοντικές επεκτάσεις του, που σημειώθηκαν δυο μήνες μετά την έναρξη παροχής της αξιόλογης αυτής υπηρεσίας του web 2.0, τέθηκε ένας σημαντικός στόχος. Ο στόχος αυτός αναφέρονταν στην ανεύρεση τρόπων και μεθόδων προσέλκυσης των πιθανών μελλοντικών χρηστών ώστε να συμβάλουν στον κατάλογο με τις αλλαγές και προσθήκες τους. Όταν ξεκίνησε το project, οι ιθύνοντες δεν γνώριζαν αν το πρόβλημα που θα αντιμετώπιζαν θα ήταν το να καταφέρουν να ελέγξουν τους υπερενθουσιασμένους και πολυάριθμους χρήστες ή το να ενθαρρύνουν τη συνεισφορά τους στον κατάλογο. Αργότερα, έγινε γνωστό πως το πρόβλημα εντοπίζονταν, τουλάχιστον στο αρχικό στάδιο λειτουργίας της νέας αυτής υπηρεσίας, στην ανάγκη ενθάρρυνσης της συνεισφοράς των χρηστών. Το πρόβλημα αυτό αποτέλεσε μια σημαντική πρόκληση για τους υπεύθυνους, αντιμετωπίστηκε όμως με επιτυχία και πλέον κατέχουν την εμπειρία στο να προσεγγίσουν με πολλούς τρόπους και μεθόδους τους καταναλωτές των online δεδομένων έτσι ώστε να τους πείσουν να συνεισφέρουν και να μεταβληθούν τελικά σε άτομα που συμβάλουν άμεσα στον κατάλογο (Bovey, 2006).

Αναφορικά τώρα με το μέλλον του καταλόγου, ένας νέος σχεδιασμός και ένα καινούργιο layout του ιστοτόπου του Κέντρου Καρτούν θα δημιουργήσει μια παγκόσμια πηγή για τα καρτούν και ένα portal που θα βασίζεται στο στυλ της Wikipedia και το οποίο θα παρέχει μεγαλύτερη πρόσβαση και εργαλεία για την υπάρχουσα διεθνή ακαδημαϊκή κοινότητα. Καταρχάς, η ανάπτυξη του ιστοτόπου, του καταλόγου και των υπηρεσιών θα οδηγήσουν σε μεγαλύτερη χρήση του site από ένα κατά πολύ μεγαλύτερο σε αριθμό ακαδημαϊκών, ερευνητών, ειδικών και φανατικών του είδους. Παράλληλα, θα δημιουργήσει μια αξιοσημείωτη διεθνή κοινότητα η οποία θα χρησιμοποιεί, θα μοιράζει και θα παρέχει εικόνες, περιεχόμενο και ειδικές γνώσεις.

**ΣΥΜΠΕΡΑΣΜΑΤΑ**

Έχοντας παρουσιάσει και αναλύσει τον κατάλογο καρτούν του Πανεπιστημίου του Kent, δίνοντας τα τεχνικά του χαρακτηριστικά, τον τρόπο δημιουργίας και λειτουργίας του και τις μελλοντικές επεκτάσεις του καθώς και τη δυνατότητα που δίνεται στους χρήστες να επέμβουν στον κατάλογο και να επεξεργαστούν τις εγγραφές του, φτάσαμε στο σημείο εξαγωγής κάποιων συμπερασμάτων σχετικά με τον κατάλογο και το web 2.0.

Αναφορικά με το web 2.0, τα πλεονεκτήματα και η συμβολή του στον ψηφιακό κόσμο που διανύουμε είναι πολυάριθμα. Υπάρχουν όμως και κάποια μειονεκτήματα που αξίζει να μελετηθούν.

Καταρχάς, οι Web 2.0 ιστότοποι επιτρέπουν στους χρήστες τρέχουν λογισμικά- εφαρμογές εξ’ ολοκλήρου μέσω ενός browser. Επίσης, οι χρήστες μπορούν να χρησιμοποιήσουν τα δεδομένα ενός ιστοτόπου σαν να ήταν δικά τους και να τους ανήκουν καθώς και να ασκήσουν έλεγχο σε αυτά τα δεδομένα. Πολλές φορές, οι ίδιοι οι ιστότοποι ενθαρρύνουν τους χρήστες να παρέμβουν στα δεδομένα και να πραγματοποιήσουν τις αλλαγές που επιθυμούν, όπως συμβαίνει και με τον κατάλογο καρτούν που παρουσιάσαμε. Ακόμα, οι Web 2.0 ιστότοποι παρέχουν ένα πολύ πλούσιο και φιλικό στο χρήστη interface. Γενικά, τα βασικά χαρακτηριστικά του Web 2.0 είναι η πλούσια εμπειρία του χρήστη, η συνεισφορά του χρήστη, το δυναμικό περιεχόμενο, τα μεταδεδομένα, τα web πρότυπα, η ανοιχτή πρόσβαση, η συλλογική διανόηση και η ελευθερία αναφορικά με την ελεύθερη συμμετοχή του χρήστη.

Κάποια μειονεκτήματα είναι καταρχάς ότι τα κοινωνικά δίκτυα μπορούν να επηρεάσουν αρνητικά την επαγγελματική σταδιοδρομία κάποιου ατόμου. Όπως ήδη έχει αναφερθεί, μεγάλο ποσοστό των Βρετανών υψηλόβαθμων στελεχών διατηρεί profile στο Facebook, το MySpace και άλλα κοινωνικά δίκτυα και το εκμεταλλεύεται για να “συλλέξει” πληροφορίες για τους υποψήφιους εργαζόμενους. Επίσης μεγάλο ποσοστό των εργοδοτών χρησιμοποιεί τα social networks για να ελέγξει πώς οι υποψήφιοι εργαζόμενοι παρουσιάζουν τον εαυτό τους σε αυτά. Οι πληροφορίες που συλλέγουν, επηρεάζουν σημαντικά την απόφαση πρόσληψης, ενώ άλλαζουν γνώμη και δεν προσλαμβάνουν κάποιον υποψήφιο εξαιτίας του online profile του.

Όσον αφορά τώρα τον κατάλογο καρτούν, αυτός αποτελεί ένα παράδειγμα εφαρμογής του web 2.0, ο οποίος όμως υπήρχε πριν από το web 2.0. Ο κατάλογος ξεκίνησε να δίνει τη δυνατότητα στους χρήστες να επεμβαίνουν στις εγγραφές του καταλόγου από το 1996, όταν ακόμα το web 2.0. δεν είχε διαμορφωθεί πλήρως. Ακόμα, η ιδιαίτερη φύση του περιεχομένου του καταλόγου και γενικότερα η γρήγορη εξέλιξη του όλου εγχειρήματος, που από μια απλή βάση δεδομένων μετεξελίχτηκε σε μια υπηρεσία web 2.0, αποτελεί σημαντική πηγή πληροφόρησης και ένα αξιοσημείωτο παράδειγμα web 2.0 εφαρμογής.

Κάποια βασικά συμπεράσματα που διεξήχθησαν από την εργασία έχουν να κάνουν με το User- Editing καθώς και με τη γενικότερη λειτουργία του καταλόγου.

Αρχικά, πρέπει να σημειωθεί ότι πρόκειται για έναν online κατάλογο, «ανοιχτό» προς τους χρήστες, τόσο όσον αφορά την εύκολη πρόσβαση και πλοήγηση στον ίδιο τον κατάλογο με το τεράστιο εύρος πληροφοριών που διαθέτει όσο και το γεγονός ότι οι χρήστες δεν είναι απλά δέκτες της πληροφορίας αλλά μπορούν και οι ίδιοι να συνεισφέρουν, προσθέτοντας, διευρύνοντας ή διορθώνοντας πληροφορίες σε μια εγγραφή. Η δυνατότητα αυτή συμβάλει καθοριστικά στη συνεχή αναβάθμιση και αξιοποίηση της πληροφορίας από ένα μεγάλο αριθμό ατόμων ανάλογου του συνόλου των χρηστών του καταλόγου.

Ακόμα, ένας τέτοιου είδους κατάλογος αποτελεί δέλεαρ για τους χρήστες και μια άκρως ελκυστική πηγή πληροφοριών αφού εκτός από το ότι η πληροφορία ενημερώνεται συνεχώς, οι ίδιοι οι χρήστες νιώθουν πως συνεισφέρουν στον κατάλογο και κατ’ επέκταση στη διαδικασία συγκέντρωσης της γνώσης και τελικά στην πρόσβαση σε αυτή. Αισθάνονται λοιπόν πως εμπλέκονται και αυτοί ενεργά στην καλή και εύρυθμη λειτουργία του καταλόγου και έτσι οικειοποιούνται τον κατάλογο και τον αισθάνονται, σε μικρότερο ή μεγαλύτερο βαθμό, ως δικό τους δημιούργημα, ανάλογα με το πόσο έχει συνεισφέρει ο καθένας. Θα μπορούσαμε να πούμε πως κατά κάποιο τρόπο είναι σαν να αναβαθμίζουν τη δική τους συλλογή από καρτούν ή τη συλλογή του φίλου τους που ενδιαφέρεται για το ίδιο θέμα. Ακόμα, με την προσφορά αυτή των χρηστών, με τις προσθήκες και τις διορθώσεις τους, δημιουργείται μια πολύ φιλική ατμόσφαιρα και μια έμμεση ή ακόμα και άμεση επικοινωνία μεταξύ των χρηστών, αναφορικά με το θέμα που τους ενδιαφέρει. Επίσης, ο κατάλογος λειτουργεί σε ένα αρκετά φιλικό περιβάλλον προς τους χρήστες μα και αρκετά ελκυστικό αφού περιέχει ψηφιακές εικόνες των καρτούν, κάτι που προδιαθέτει τους χρήστες θετικά.

Αναφορικά με το περιεχόμενο του καταλόγου και τους χρήστες πρέπει να σημειωθεί ότι τα σχέδια καρτούν είναι διαθέσιμα και προσβάσιμα από όλους αφού τα περισσότερα από αυτά δημοσιεύτηκαν σε εφημερίδες και περιοδικά και σχολιάζουν γεγονότα που απασχόλησαν την κοινωνία την περίοδο που εμφανίστηκαν. Ο δημόσιος λοιπόν χαρακτήρας τους διευκολύνει την πρόσβαση σε αυτά αφού δεν αναφερόμαστε σε σπάνιες εικόνες με ελάχιστους αποδέκτες αλλά στην πλειοψηφία των ανθρώπων που διαβάζουν εφημερίδες και περιοδικά. Τα σχέδια λοιπόν αυτά απευθύνονται στον μέσο άνθρωπο και τα θέματα που διαπραγματεύονται αφορούν και πάλι τον καθημερινό άνθρωπο, τα προβλήματα που αυτός αντιμετωπίζει, την κοινωνία στην οποία ζει. Ακόμα, δεν είναι απαραίτητο κάποιος να είναι ειδικός ή να έχει επιστημονικές γνώσεις πάνω σε ένα θέμα για να συνεισφέρει. Το μόνο που χρειάζεται είναι η πληροφορία που αφορά το κόμικς και το θέμα του, όταν αυτό δημοσιεύτηκε και η οποία ήταν τότε ευρέως γνωστή και προσβάσιμη σε όλους. Επίσης, πολλά καρτούν αναφέρονται σε θέματα με τα οποία ασχολούνται πολλές ομάδες ανθρώπων. Συγκεκριμένα, υπάρχουν πολλές ομάδες ανθρώπων που ενδιαφέρονται για θέματα που έχουν να κάνουν με την ιστορία, τον αθλητισμό κ.α. Επομένως, στα καρτούν που πραγματεύονται ιστορικά γεγονότα (πολέμους, εκλογές κ.α.) μπορούν να προστεθούν πληροφορίες από ιστορικούς, λάτρεις της ιστορίας, αυτόπτες μάρτυρες και γενικότερα από ειδικούς ή μη σχετικά με την περίοδο κατά την οποία διαδραματίστηκε ένα συγκεκριμένο γεγονός. Τέλος, πολλά από τα σχέδια καρτούν χρησιμοποιούνται από δασκάλους σε σχολεία, κάτι που μπορεί να συμβάλει πολύ στη βελτίωση των εγγραφών, ειδικά μέσα από μια τέτοια διαδικασία.

Όσον αφορά τον τρόπο ελέγχου των αλλαγών που πραγματοποιήθηκαν από τους χρήστες, αυτός έχει ήδη αναλυθεί πιο πάνω. Στο σημείο όμως αυτό πρέπει να αντιμετωπίσουμε το ζήτημα αυτό με μια πιο κριτική ματιά.

Η τακτική λοιπόν που ακολουθείται στον έλεγχο μοιάζει μάλλον επιφανειακή και προάγει τις διακρίσεις μεταξύ των χρηστών παρά εποικοδομητική και χρήσιμη. Παρατηρούμε ότι ο έλεγχος πραγματοποιείται σε βάθος και ότι τελικά ο χρήστης «παρακολουθείται». Οι κινήσεις δηλαδή που έχει κάνει στο παρελθόν αποτελούν ένα δείκτη για την αξιοπιστία του, τον οποίο ο ελεγκτής λαμβάνει υπόψη του για να αποφασίσει τελικά αν θα δεχτεί ή αν θα απορρίψει τις αλλαγές και προσθήκες που έχει κάνει ο χρήστης. Το κριτήριο αυτό, είτε είναι σωστό είτε λάθος, μοιάζει αρκετά αυστηρό και δεν συνάδει με τα χαρακτηριστικά του ελέγχου που μας περιέγραψε ο John Bovey και τα οποία παραθέτονται πιο πάνω. Όπως δηλαδή έχουμε προαναφέρει ο έλεγχος δεν θα έπρεπε να είναι έντονος και δεσμευτικός γιατί αλλιώς οι χρήστες θα απομακρύνονταν από τον κατάλογο και την επεξεργασία του, ενώ στόχος του project είναι ακριβώς το αντίθετο, η προσέλκυση δηλαδή όλο και περισσότερων χρηστών στην διαδικασία αυτή επεξεργασίας των εγγραφών. Βέβαια, θα μπορούσε να πει κανείς ότι με αυτόν τον τρόπο διαφυλάσσεται ο κατάλογος και η αξιοπιστία των εγγραφών του, κάτι που επίσης αποτελεί στόχο του project, αφού αν το περιεχόμενο του καταλόγου δεν είναι ποιοτικό, τότε δεν θα μπορούσε να δίνεται καν η δυνατότητα της επεξεργασίας των εγγραφών από τους χρήστες. Ο έλεγχος λοιπόν αυτός μπορεί να αποτελεί για κάποιους βασική προϋπόθεση για την εύρυθμη λειτουργία του καταλόγου. Από την άλλη μεριά όμως, θα μπορούσε κάποιος να πει ότι υπάρχουν μια πληθώρα εφαρμογών και προγραμμάτων που λειτουργούν με παρόμοιο τρόπο, αφού οι πρακτικές του web2 εξαπλώνονται ραγδαία και έχουν αρχίσει να μονοπωλούν το ενδιαφέρον, χωρίς όμως να ασκούν τέτοιου είδους έλεγχο. Επίσης, το γεγονός ότι ο έλεγχος αυτός είναι τόσο έντονος και αυστηρός μπορεί να απωθήσει τους χρήστες από το να λάβουν ενεργά μέρος στη διαδικασία και τελικά να καταρριφθεί όλο το εγχείρημα. Είναι φυσικό λοιπόν οι χρήστες να νιώθουν ότι περιορίζονται και ακόμα ότι λογοκρίνονται ή και παρακολουθούνται για κάτι που σε τελική ανάλυση κάνουν εθελοντικά χωρίς κανένα όφελος.

Τίθεται λοιπόν το ερώτημα: «Είναι άραγε θεμιτό το να υπάρχει γνώση του ποιος είναι ο πομπός της πληροφορίας και ποιος ο βαθμός αξιοπιστίας του; Η γνώση αυτή μας βοηθάει να αντιμετωπίσουμε τυχόν κρούσματα παραπληροφόρησης ή μήπως αποτελεί άσκηση λογοκρισίας;».

**ΒΙΒΛΙΟΓΡΑΦΙΑ**

* Δερτίλης, Γ. Β. (2007) Κοινωνικά και Πελατειακά Δίκτυα, Αθήνα, Πανεπιστήμιο Αθηνών.
* Σκαρίφας, Γ. (2007) «Εγκυκλοπαίδεια online», Έθνος της Κυριακής, Αθήνα, 29 Μαΐου, 25.
* Best, D. (2006) *Web 2.0 Next Big Thing or Next Big Internet Bubble?* Lecture Web Information Systems. Techni sche Universiteit Eindhoven.
* Bovey, J.D. (2003) “Providing Web access to a catalogue of British newspaper cartoons”, *Program*.37, 16-24.
* Bovey, J.D. (2006) “Adding User-Editing to a Catalogue of Cartoon

Drawings”, *LNCS*, 4172, 457-460.

* Greenmeier, L. and Gaudin, S. (2008) *Amid The Rush To Web 2.0: Some Words Of Warning*. [online]. InformationWeek. Available from: www.informationweek.com. [Accessed 20 June 2008].
* Leuf, B and Cunningham, W. (2001) *The Wiki Way*, Addison Wesley.
* O’Reilly, T. ([2005](http://en.wikipedia.org/wiki/2005)) [*What Is Web 2.0*](http://www.oreillynet.com/pub/a/oreilly/tim/news/2005/09/30/what-is-web-20.html) Design Patterns and Business Models for the Next Generation of Software, O'Reilly Network.
* O’Reilly, T. ([2006](http://en.wikipedia.org/wiki/2006)) [*Levels of the Game: The Hierarchy of Web 2.0 Applications*](http://radar.oreilly.com/archives/2006/07/levels_of_the_game.html),O'Reilly radar.
* University of Kent (2008) The British Cartoon Archive. [online]. Kent, University of Kent. Available from: http://op al.kent.ac.uk/cartoony-cgi/ccc.py. [Accessed 19 June 2008].
* University of Kent (2008) Cartoon Catalogue. [online]. Kent, University of Kent. Available from: http://op al.kent.ac.uk/cartoony-cgi/ccc.py. [Accessed 19 June 2008].
* University of Kent (2008) Centre for the Study of Cartoons and Caricature. [online]. Kent, University of Kent. Available from: http://library.kent.ac.uk/cartoons/about/artistsdetailslow.htm. [Accessed 19 June 2008].
* Viegas, F.B., Wattenberg, M., Dave, K., (2004) “Studying Cooperation and Conflict between Authors with History Flow Visualisations” *paper presented at Computer Human Interfaces Conference*, 8-11 July, Vienna.
* Wikipedia, the free encyclopedia (2008) Web 2.0. [online]. Wikipedia. Available from: [http://en.wikipedia.org/wiki/web 2.0](http://en.wikipedia.org/wiki/web%202.0) [Accessed 19 June 2008].